༄༅།།ང་ཚོ་གཞོན་དུས་ང་ཚོར་ཉེན་ཁར་ཇི་མི་སྙམ་པའི་བློ་ཁོག་ཡོད་ཅིང་།ལམ་བཞི་མདོ་དང་།ལམ་མདོ།ལམ་མདོའི་སྐོར་ལམ་ལ་དེ་ཙམ་གནད་འགག་མི་བརྩི་བ་ཡིན།གང་ཡིན་ཟེར་ན་ཁ་ཕྱོགས་ནོར་ན་ཁ་སྐོར་ཏེ་ཡོང་རྒྱུའམ་ལམ་གཞན་ཞིག་འཚོལ་ཐུབ་རྒྱུའི་གདེངས་སྤོབས་ཡོད་པ་རེད།འོན་ཀྱང་ལོ་རྒས་རིམ་བཞིན་ང་ཚོ་དོགས་ཟོན་ཆེ་རུ་འགྲོ་བ་དང་།འཆར་འགོད་བྱེད་ཅིང་ལས་དོན་བསམ་པ་བཞིན་མ་འགྲུབ་ན་དེ་མུར་བློ་ཞུམ་འགྲོ་བ་ཡིན།ལོ་རྒན་གཞོན་ལ་མ་ལྟོས་པར་མི་འགའ་ཞིག་བློ་ཁོག་ཆེ་བ་དང་འགའ་ཞིག་རང་བཞིན་གྱིས་བག་ཟོན་ཆེ་བ་ཡོད་པ་རེད།ཡང་འགའ་ཞིག་ནི་རང་གི་འཆར་གཞི་གཞི་བཟུང་འགྲོ་དགོས་པ་ལས་སྐོར་ཀྱོག་ཕྲན་ཙམ་ཡང་བྱེད་མི་བཟོད་པས་ན་དུས་ཚོད་བརྒྱ་ཆ་༩༠འཆར་གཞི་གླིང་རྒྱུའི་ཐོག་དང་འཆར་གཞི་ལམ་དུ་འགྲོ་མིན་ཐོག་གཏོང་ཞིང་།དུས་ཚོད་བརྒྱ་ཆ་༡༠ལག་ལེན་ཐོག་གཏོང་གི་ཡོད་པ་རེད།དེ་མ་འགྲིག་པ་གང་ཡང་མ་རེད།སྒེར་སོ་སོའི་འདམ་ག་རེད།